**Pentru o posibilă întâlnire cu mama**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

locuiesc la periferia unei clipe şi

deseori îmi închiriez

o singurătate

doar aşa pentru a-mi pierde vremea

în tot acest timp

mai vorbesc cu Dumnezeu

despre una-alta

ultima oară l-am întrebat despre mama şi

l-am rugat să lase fereastra deschisă

ca să pot privi înăuntru

şi ca o consecinţă a indiferenţei

m-a privit drept în ochi

apoi a râs

doar atât...

unii ar putea crede că sunt nebun

şi că uneori îmi închipui lucruri

care nici nu există

ori că-mi împrumut durerea

pentru a face impresie

oare de ce trebuie să fie mereu o regulă

doar pentru cei care rămân

umbre printre lucruri...